Bodiredi ga bo itumedise banana
Banana  ba kgaolwana ya Goo Kodisa kwa Molepolole Borwa ba re ga ba itumedisiwe ke bodiredi bongwe jwa maphata a puso. Banni ba ntshitse ngongorego eo mo phuthegong ya kgotla e e neng e buisiwa ke mopalamente wa kgaolo ya Molepolole Borwa, Dr Tlamelo Mmatli ka Labone. Mongwe wa bone, Rre Shokola Rampone, a re boammaaruri jwa seane se se reng mashi ke tswa thobeng ke le phepa selabe se tla le motsaya kgamelo, boitshupile, ka jaana mananeo otlhe a a ntshitsweng ke puso a gore banana ba itlhamele ditiro a le mantle, fa sebe sa phiri e le gore ga ba bone thuso e e lolameng fa ba ile kwa diofising tse di lebaneng. A re seo se dira gore dikakanyo tsa bone tse di nonofileng di felele mo phefong ka bontsi bo tlelwa ke boitlhobogo. Rre Rampone a re le ene o ne a felela a itlhoboga ka jaana ba LIMID le ba botsogo ba sale ba mmaya seatla matlhong mme nako kgolo ke eno. A re go sa thusiweng sentle ke bodiredi go felela go busetsa banana mo ditirong tse di maswe tse puso e neng e leka go ba fapha mo go tsone. Rre Kenneth Kebuile ene o kopile puso go baakanya tsela ya Molepolole le Lesilakgokong ka go e tshela sekonotere ka jaana e na le dithaba kana makgabana a mantle a a ka dirisediwang bojanala. Mopalamente o ne a lekodisa batho ka theko ya diabe, a re puso e tsere tshwetso ya gore khamphani ya BTCL e kopanele kgwebo le Batswana ka go ba rekisetsa diabe. O bile a gakolola barui go rekisa leruo le ise le nyeletswe ke leuba gore bontlha bongwe ba reke diabe ka go tlhalosiwa gore fa kgwebo e tsamaya sentle di ka ba busetsa.